Διαγόρας Ρόδου (ποδόσφαιρο)

Ο **Γυμναστικός Σύλλογος ο Διαγόρας** είναι ελληνικό αθλητικό σωματείο το οποίο εδρεύει στη Ρόδο. Χρησιμοποιεί ως αγωνιστική έδρα το Δημοτικό Στάδιο Ρόδου «Διαγόρας». Ιδρύθηκε στις 25 Μαρτίου 1905 από 18 Ρόδιους πατριώτες. Τα επίσημα χρώματα του είναι το σκούρο μπλε και το κόκκινο.

Το ανδρικό τμήμα ποδοσφαίρου από την αγωνιστική περίοδο 2025–2026 αγωνίζεται στο τρίτο τη τάξει πρωτάθλημα της Γ΄ Εθνικής Κατηγορίας.

## Ιστορία
### Γ.Σ. Διαγόρας Ρόδου (1905–1968)
#### Ίδρυση (1905)
Η ποδοσφαιρική ομάδα του Γ.Σ. Διαγόρα δημιουργήθηκε το 1905. Η ομάδα είχε στην κατοχή της μία μπάλα προϊόν δωρεάς του Νικολάου Ασπράκη και μία άλλη, δωρεά κι αυτή του Εμμανουήλ Δημητριάδη.

#### Διάλυση από τις κατοχικές Ιταλικές αρχές (1929)
Το 1929 οι κατοχικές Ιταλικές αρχές των Δωδεκανήσων διέλυσαν βίαια τον σύλλογο εξαιτίας της πατριωτικής δράσης του. Οι ποδοσφαιριστές του Γ.Σ. Διαγόρα Ρόδου βρήκαν στέγη σε άλλα σωματεία της πόλης της Ρόδου και στελέχωσαν τις ομάδες τους.

#### Επανίδρυση (1945)
Το 1945 ο Γ.Σ. Διαγόρας Ρόδου επανιδρύθηκε αμέσως μετά την λήξη του Β΄ Παγκοσμίου Πολέμου, δημιουργώντας ταυτόχρονα και το ποδοσφαιρικό του τμήμα. Υπήρξε ιδρυτικό σωματείο της νεοσύστατης Ε.Π.Σ. Δωδεκανήσου το 1947 και συμμετείχε στο τοπικό πρωτάθλημα με την υπεροχή του να είναι συντριπτική ως η μόνιμη πρωταθλήτρια στα μεταπολεμικά τοπικά πρωταθλήματα.

Συμμετείχε στο άτυπο πρωτάθλημα Β΄ Εθνικής Κατηγορίας και στο ειδικό πρωτάθλημα ανόδου για την άνοδο στην Α΄ Εθνική το 1961 και το 1962. Το 1962 δημιουργήθηκε επίσημα η Β΄ Εθνική Κατηγορία, όπου ο Γ.Σ. Διαγόρας Ρόδου συμμετείχε ως εκπρόσωπος της Ε.Π.Σ. Δωδεκανήσου έχοντας πρωταγωνιστικό ρόλο και κυνηγώντας με αξιώσεις την άνοδο. Συμμετείχε 6 συνεχείς χρονιές στο πρωτάθλημα της Β΄ Εθνικής, από το 1962–63 μέχρι και το 1967–68 και για 3 χρονιές (1964, 1966 και 1967) έχασε οριακά για λίγους μόνο βαθμούς την άνοδο στη Α΄ Εθνική, καθώς τερμάτισε δεύτερος.

### Συγχώνευση (1968–1970)
Το 1968 με εντολή της χούντας που είχε επιβληθεί της Ελλάδας, ο Σύλλογος υποχρεώθηκε σε συγχώνευση με τον Δ.Α.Ν.Σ. Δωριέα Ρόδου και τον Α.Σ. Ροδιακό και αυτό σαν αποτέλεσμα είχε τη δημιουργία ενός νέου συλλόγου, του Α.Σ. Ρόδος.

### Επανίδρυση του Γ.Σ. Διαγόρα Ρόδου (1970–1994)
Το 1970 ο Γ.Σ. Διαγόρας Ρόδου επανιδρύθηκε εκ του μηδενός δημιουργώντας μεταξύ άλλων και ποδοσφαιρικό τμήμα. Τη σεζόν 1970-71, ξεκίνησε από τη Γ΄ Κατηγορία της Ε.Π.Σ. Δωδεκανήσου και κατέκτησε 2 συνεχείς ανόδους έως την Α΄ Κατηγορία, κατακτώντας αήττητος τα πρωταθλήματα Γ΄ κατηγορίας το 1971 και Β΄ Κατηγορίας το 1972. Το 1973 κατέκτησε και το πρωτάθλημα Α΄ Κατηγορίας της Ε.Π.Σ. Δωδεκανήσου και συμμετείχε στο Ειδικό Ερασιτεχνικό Πρωτάθλημα διεκδικώντας χωρίς επιτυχία την άνοδο στη Β΄ Εθνική Κατηγορία. Το 1974 κατέκτησε για πρώτη φορά το Κύπελλο της Ε.Π.Σ. Δωδεκανήσου, επικρατώντας με 6-0 στον τελικό του Διγενή Κοσκινού και στη συνέχεια έκανε το νταμπλ, κατακτώντας και το πρωτάθλημα, ενώ μέσω του Ειδικού Ερασιτεχνικού Πρωταθλήματος πανηγύρισε την άνοδο στη Β΄ Εθνική.

Στη Β΄ Εθνική αγωνίστηκε προσωρινά το 1974–75 όποτε και υποβιβάστηκε στο τοπικό πρωτάθλημα της Ε.Π.Σ. Δωδεκανήσου. Το 1978 αναδείχθηκε πρωταθλητής της Ε.Π.Σ. Δωδεκανήσου και κέρδισε την άνοδο στην Εθνική Ερασιτεχνική Κατηγορία για να κατακτήσει το πρωτάθλημα τη σεζόν 1979–80 και την επάνοδο στη Β΄ Εθνική. Το 1981–82 έφτασε στα προημιτελικά του Κυπέλλου Ελλάδας, όπου αποκλείστηκε από την Α.Ε. Λάρισας έπειτα από ισοπαλία με 0-0 στη Ρόδο και ήττα με 1-0 στη Λάρισα. Το 1986 ήταν το έτος της δικαίωσης του Διαγόρα Ρόδου, καθώς αναδείχθηκε πρωταθλητής της Β΄ Εθνικής της περιόδου 1985–86 και κατέκτησε την πολυπόθητη άνοδο στην Α' Εθνική Κατηγορία, όπου και αγωνίστηκε για 3 χρόνια.

Την πρώτη του χρονιά στην Α΄ Εθνική τη σεζόν 1986–87 τερμάτισε στη 13η θέση σε σύνολο 16 ομάδων, πραγματοποιώντας ωστόσο αξιοσημείωτες νίκες εντός έδρας με σημαντικότερες τις νίκες επί των Παναθηναϊκού με 2-0, Ο.Φ.Η. με 3-0 και Π.Α.Ο.Κ. με 2-1. Παράλληλα την ίδια σεζόν, έφτασε μέχρι τα ημιτελικά του Κυπέλλου Ελλάδας όπου αποκλείστηκε από τον μετέπειτα κυπελλούχο Ελλάδας, Ο.Φ.Η.. Τη σεζόν 1987–88 τερμάτισε στη 12η θέση με σύνολο 7 νίκες, 9 ισοπαλίες και 14 ήττες και την επόμενη 1988–89 τερμάτισε στη 15η θέση και συμμετείχε στους αγώνες μπαράζ για 2 ακόμα θέσεις στην Α΄ Εθνική με αντιπάλους τους Εθνικό Πειραιώς, Απόλλων Καλαμαριάς, Π.Α.Σ. Γιάννινα, Κόρινθο και Βέροια, όπου δεν κατάφερε να κατακτήσει την παραμονή του στην Α΄ Εθνική. Κατόπιν αγωνίστηκε για 3 χρόνια στη Β΄ Εθνική μέχρι και το 1992 και έπειτα ακολούθησαν κακές αγωνιστικά χρονιές που παρέσυραν την ομάδα σε χαμηλότερες κατηγορίες, μέχρι και το πρωτάθλημα της Δ' Εθνικής τη σεζόν 1993–94.

### Ένωση Ρόδου – Διαγόρα (1994–1998)
Το 1994 ο Σύλλογος συγχωνεύτηκε με τον Α.Σ. Ρόδος και δημιούργησαν την «**Ένωση Ρόδου – Διαγόρα**», η οποία διαλύθηκε το 1998.

### Επανίδρυση του Γ.Σ. Διαγόρα Ρόδου (1998–Σήμερα)
Το 1998 ο Διαγόρας Ρόδου επανιδρύθηκε εκ νέου και τα επόμενα χρόνια η ομάδα επανήλθε σε ανοδική τροχιά. Αγωνίστηκε με επιτυχία στο πρωτάθλημα της Γ΄ Εθνικής και μετά τη λήξη της αγωνιστικής περιόδου 2007–08 κατέκτησε το πρωτάθλημα του νοτίου ομίλου και την επάνοδο στην Β΄ Εθνική. Στη Β΄ Εθνική αγωνίστηκε για 3 χρονιές, ωστόσο όμως τα οικονομικά προβλήματα που αντιμετώπιζε, ανάγκασαν τον Διαγόρα Ρόδου να αποσυρθεί από τα επαγγελματικά πρωταθλήματα.

Έλαβε μέρος στο πρωτάθλημα της Δ΄ Εθνικής τη χρονιά 2012–13, όπου τερμάτισε τελευταίος στη 12η θέση του 9ου ομίλου και υποβιβάστηκε στο τοπικό πρωτάθλημα της Ε.Π.Σ. Δωδεκανήσου. Την περίοδο 2016–17 κατέκτησε αήττητος το πρωτάθλημα της Ε.Π.Σ. Δωδεκανήσου, και κέρδισε την άνοδο στη Γ΄ Εθνική Κατηγορία ως νταμπλούχος της Ε.Π.Σ. Δωδεκανήσου καθώς κατέκτησε επίσης και το Κύπελλο της Ε.Π.Σ. Δωδεκανήσου. 

Από την αγωνιστική περίοδο 2017–18 μέχρι και την 2018–19, αγωνίζονταν στο πρωτάθλημα της Γ΄ Εθνικής. Τη σεζόν 2019–20 συμμετείχε στο πρωτάθλημα της Φούτμπολ Λιγκ, ως 3η τη τάξει κατηγορία, τερματίζοντας στην 3η θέση που οδήγησε την ομάδα του Διαγόρα στην Σούπερ Λιγκ 2, όπου αγωνίστηκε μέχρι την περίοδο 2024–25.

## Τίτλοι
* Β΄ Εθνική Κατηγορία (**1 Τίτλος**): 1985–1986
* Γ΄ Εθνική Κατηγορία (**1 Τίτλος**): 2007–2008
* Εθνική Ερασιτεχνική Κατηγορία (**1 Τίτλος**): 1979–1980
* Δ΄ Εθνική Κατηγορία (**1 Τίτλος**): 2004–2005
* Α΄ Κατηγορία Ε.Π.Σ. Δωδεκανήσου (**17 Τίτλοι**): 1947–1948, 1948–1949, 1949–1950, 1950–1951, 1951–1952, 1952–1953, 1953–1954, 1954–1955, 1955–1956, 1956–1957, 1957–1958, 1958–1959, 1960–1961, 1973–1974, 1977–1978, 2001–2002, 2016–2017
* Κύπελλο Ε.Π.Σ. Δωδεκανήσου: (**4 Τίτλοι**) 1973–1974, 2003–2004, 2016–2017, 2017–2018
* Κύπελλο Ρόδου/Δωδεκανήσου: (**3 Τίτλοι**) 1948–1949, 1950–1951, 1951–1952
* Super Cup Ε.Π.Σ. Δωδεκανήσου (**1 Τίτλος**): 2019

## Η αγωνιστική πορεία διαχρονικά

### Σύνολα συμμετοχών στα εθνικά πρωταθλήματα

## Αξιομνημόνευτοι ποδοσφαιριστές
* Γιώργος Κωστίκος
* Άγγελος Αναστασιάδης
* Παναγιώτης Σωτηρόπουλος
* Γιάννης Καμπούρης
* Ιβάν Ρούσεφ
* Bartosz Tarachulski
* Μάρκος Βελλίδης
* Παύλος Δήμου
* Φώτης Γεωργίου
* Θεμιστοκλής Τσέλιος
* Αλέκος Χατζηπέτρος
* Παναγιώτης Ρίζος
* Γιάννης Κοσκινιάτης
* Ηλίας Σολάκης
* Γιάννης Καλιτζάκης
* Ηλίας Βασιλαράκης
* Μάριο Μπρέσκα
* Πέτρος Ρουτζιέρης
* Μιχάλης Χάσταλης
* Στάθης Προβατίδης
* Μιχάλης Μανιάς

## Οικονομικά και ιδιοκτησιακό
### Επωνυμία
Η επωνυμία της Αθλητικής Ανώνυμης Εταιρείας (ΑΑΕ), απαραίτητης για τη συμμετοχή της ομάδας (ΠΑΕ) σε επαγγελματική ποδοσφαιρική κατηγορία, έχει αλλάξει με το πέρασμα των χρόνων ως ακολούθως:

* «**Διαγόρας [[Ποδοσφαιρική Ανώνυμη Εταιρεία|Π.Α.Ε.]]**» (1986–1993)
* «**Γ.Σ. Διαγόρας [[Ποδοσφαιρική Ανώνυμη Εταιρεία|Π.Α.Ε.]]**» (2005–2012)
* «**Γ.Σ. Διαγόρας 1905 [[Ποδοσφαιρική Ανώνυμη Εταιρεία|Π.Α.Ε.]]**» (2019–2025)

## Έμβλημα
Ακολουθούν ορισμένες εκδοχές του εμβλήματος του συλλόγου.


 Διαγόρας Ρόδου (παλαιότερο λογότυπο).svg|Παλαιότερο λογότυπο.
 GS Diagoras Rhodes Logo.jpg|Παλαιότερο
 ΓΣ Διαγόρας.svg|Λογότυπο του ερασιτέχνη
 Diagoras FC logo.png|Λογότυπο της Π.Α.Ε. (2019–2025)


## Παραπομπές


## Εξωτερικοί σύνδεσμοι
* Πρώην επίσημος ιστότοπος της Π.Α.Ε. Γ.Σ. Διαγόρας 1905
* 
* 

Κατηγορία:Διαγόρας Ρόδου (ποδόσφαιρο)
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1905